Man waarsku glo vriende voor selfmoordArgieffoto: memyselfaneye (Pixabay) ŉ Man se liggaam is Maandagmiddag op ŉ sypaadjie in Bryanston, Johannesburg gevind, nadat hy glo selfmoord gepleeg het. Annine Dormehl, woordvoerder van ER24, het gesê paramedici is omstreeks 17:00 deur die polisie na die toneel in Loganstraat ontbied. “ER24 paramedici het die man op die sypaadjie gevind met ŉ selftoegediende wond aan sy kop en ŉ vuurwapen langs hom,” het Dormehl gesê. “Ongelukkig was daar niks wat paramedici vir hom kon doen nie en hy is op die toneel dood verklaar. Die man het na bewering vriende gewaarsku dat hy selfmoord gaan pleeg oomblikke voordat sy liggaam gevind is.” Dormehl het gesê die straat is afgesper terwyl die polisie op die toneel was om die voorval verder te ondersoek. Die polisie kon nie onmiddellik vir kommentaar bereik word nie.